Drie Bok-veranderinge om die Iere tuis te probeer temAllister Coetzee het drie veranderinge aan die Springbokspan vir Saterdag se toets teen Ierland Dublin aangebring. Oor een kan ŉ mens nie kla nie, oor die ander wonder jy en oor die derde kan daar net kop geskud word. Dit was seker te wagte dat Ruan Dreyer sy plek as vaskop sou verloor, en hy het. Coenie Oosthuizen het vanjaar sy beste rugby in die Boktrui gespeel voordat hy sy arm in September gebreek het, en is terug op vaskop. Dreyer is nie in die wedstryd se 23-tal nie, en Wilco Louw begin weer op die bank van waar hy teen die All Blacks sy buiging gemaak het. Beast bo Kitshoff? Die so-so verandering is Beast Mtawarira se terugkeer na die beginspan. Ja, hy speel vanjaar beter as die afgelope jare, en kort-kort hoor ŉ mens darem weer die skare se gejil van “Beeeast” as hy die bal in die hande het. Dit help egter nie, want dit is selde dat jy hom sien spelers uit die pad uit dryf en nie met die eerste aanraking teen ŉ teenstander sien omval nie. Is Beast werklik beter as Stephen Kitshoff? Natuurlik nie, maar die kwota-balans in die span moet seker gehandhaaf word. Kitshoff word as impakspeler gebruik, en hy was dusver in 18 van sy 19 toetse skitterend daarmee. Maar hy was ook uitstekend in sy enigste opdraf-toets teen die All Blacks. Wat? Weer De Allende? ŉ Mens kan dié vraag weer eens vra nadat Damian de Allende in die plek van Jan Serfontein gekies is. Is dit ook oor die regering/SA Rugby se vereiste van kleur? Of is dit omdat Coetzee en kie werklik glo hy is die beste? Indien wel, op grond van watter uitblinker-wedstryde vanjaar wat vir manne soos die nou beseerde Ruan Combrinck, Rohan Janse van Rensburg, Francois Venter (darem dié keer op die bank) en Harold Vorster ŉ voorvereiste was? Dit gaan ŉ mens se verstand te bowe dat De Allende al 27 keer in toetsrugby op die veld was, as opdraf-senter of plaasvervanger van die bank af. Die wankelrige agterste driehoek is steeds daar, en Lood de Jager is weer bo Franco Mostert op slot gekies. Laasgenoemde is ŉ sprekende voorbeeld van te veel rugby se gevolge. Elton Jantjies is steeds die losskakel, en Pieter-Steph du Toit wat teen die All Blacks baie goed op nommer sewe was, kry weer daar kans. Ná twee wedstryde waar Chiliboy Ralepelle uit die bloute uit die groter Bokgroep gekies is om op die bank te sit, maar nie dáár of by die Sharks speelkans gekry het nie, is hy nou weer net ŉ oefensakdraer en is Bongi Mbonambi weer die haker op die bank. Die Springbokspan – 15 Andries Coetzee, 14 Dillyn Leyds, 13 Jesse Kriel, 12 Damian de Allende, 11 Courtnall Skosan, 10 Elton Jantjies, 9 Ross Cronjé, 8 Francois Louw, 7 Pieter-Steph du Toit, 6, Siya Kolisi, 5 Lood de Jager, 4 Eben Etzebeth (kaptein), 3 Coenie Oosthuizen 2 Malcolm Marx, 1 Beast Mtawarira. Bank: 16 Bongi Mbonambi, 17 Steven Kitshoff, 18 Wilco Louw, 19 Franco Mostert, 20 Uzair Cassiem, 21 Rudy Paige, 22 Handré Pollard, 23 Francois Venter